प्रधानमंत्रीः मैं तो आदिशंकर के अद्वैत सिद्धांत से बहुत ज़माने से जुड़ा हुआ हूं। तो मैं जानता हूं कि जहां मैं नहीं, तू ही तू है। जहां द्वैत नहीं, वहां द्वंद्व नहीं। मैं अगर अपने भीतर के नरेंद्र मोदी को ले कर जाता हूं तो शायद मैं देश के साथ अन्याय कर दूंगा। देश के साथ न्याय के लिए मुझे अपने आपको भुला देना होता है, मिटा देना होता है। स्वयं खप जाना होता है। तब जा कर वह पौधा खिलता है। बीज भी तो आख़िर खप ही जाता है, जो वटवृक्ष को पनपाता है।